section_heading: Tipologija rimskih vila
paragraph_text: Prema građevinskim značajkama razlikujemo vile s prostorijama grupiranim oko središnjeg dvorišta, portikusne i peristile vile te one koje nastaju kao kombinacija tih dvaju tipova. Pozicija gradnje vila pomno je odabirana te se one svojom konstrukcijom prilagođavaju terenu. Najpogodnije su bile duboke uvale ili povišene zaravni na kojima je gradnja mogla biti razvedena na nekoliko terasa. Prema položaju razlikujemo nekoliko osnovnih tipova – villa urbana, villa suburbana, villae rusticae, priobalne i maritimne vile. Na području istočnjadranske obale najbrojnije su villae rusticae – jednostavni tipovi vila prvenstveno namijenjeni proizvodnji. Kao što i sam naziv sugerira, urbane vile nastaju u urbanim središtima. Suburbane vile građene su u blizini gradova. Ostaci urbanih vila pronađeni su u Saloni i u Starome gradu na otoku Hvaru, dok su u blizini Narone te u Puli između Herkulovih vrata i amfiteatra bile izgrađene suburbane vile.